Aby sa dosiahlo väčšie zosúladenie vnútroštátnych ustanovení o ochrane dizajnov s pravidlami, ktorými sa bude riadiť úspešný režim dizajnov EÚ, tento návrh zahŕňa zavedenie určitých ustanovení z nariadenia (ES) č. 6/2002 do smernice, ktoré sa v nej majú zrkadliť a zvýšiť mieru súdržnosti medzi týmito dvoma nástrojmi. Tento návrh je takisto v súlade so smernicou Európskeho parlamentu a Rady (EÚ) 2015/2436 o aproximácii právnych predpisov členských štátov v oblasti ochranných známok. Týka sa to najmä ustanovení o falšovanom tovare v tranzite a ustanovení o postupoch, ako sú požiadavky na podanie žiadosti a dátum podania a o správnych postupoch na vyhlásenie výmazu.

–dosiahnutie väčšej aproximácie vnútroštátnych právnych predpisov a postupov v oblasti dizajnov s cieľom posilniť interoperabilitu a komplementárnosť so systémom dizajnov Spoločenstva pridaním ďalších hmotnoprávnych pravidiel a zavedením základných procesných pravidiel do smernice v súlade s ustanoveniami obsiahnutými v nariadení,

Návrh na harmonizáciu ochrany dizajnov viditeľných náhradných dielov prostredníctvom zavedenia „ustanovenia o opravách“ (už obsiahnutého v nariadení) do smernice, ktorý Komisia predložila v roku 2004, nezískal v Rade dostatočnú podporu, a to aj napriek mimoriadnej podpore zo strany Európskeho parlamentu. Návrh bol stiahnutý v roku 2014.

Navyše stále existuje prechodný právny režim v súvislosti s ochranou dizajnu náhradných dielov na opravy. Keďže sa v tomto bode nepodarilo dosiahnuť dohodu, smernica obsahuje „ustanovenie o zmrazení plus“, podľa ktorého si členské štáty môžu ponechať svoje existujúce právne predpisy o tom, či by náhradné diely mali mať ochranu, až do prijatia zmien smernice na návrh Komisie. Členské štáty však môžu zaviesť zmeny týchto právnych predpisov len za predpokladu, že ich účelom je liberalizácia trhu s náhradnými dielmi.

V období od 18. decembra 2018 do 30. apríla 2019 sa uskutočnila prvá komplexná verejná konzultácia, aby sa zhromaždili dostatočné podklady a stanoviská zainteresovaných strán s cieľom podporiť hodnotenie právnych predpisov EÚ o dizajnoch a stanoviť, do akej miery tieto právne predpisy fungujú tak, ako sa zamýšľalo, a možno ich stále považovať za vhodné na daný účel. Takmer dve tretiny respondentov sa domnievali, že systém ochrany dizajnov v EÚ (národný systém dizajnov podľa smernice a režim dizajnov Spoločenstva) funguje dobre. Takmer polovica respondentov zároveň poukázala na neúmyselné dôsledky alebo nedostatky smernice resp. nariadenia.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Opatreniami na úrovni EÚ by sa podstatne zvýšila dostupnosť a efektívnosť systému ochrany dizajnov v Európe ako celku pre podniky, najmä MSP, a jednotlivých pôvodcov dizajnu. Ďalej by sa nimi odstránili zostávajúce medzery na jednotnom trhu s náhradnými dielmi na opravy, čo by výrazne prospelo spotrebiteľom, ktorí by si mohli vybrať spomedzi konkurenčných dielov za nižšie ceny.

V tejto súvislosti treba vziať do úvahy, že systém dizajnov Spoločenstva je začlenený do európskeho systému dizajnov, ktorý je založený na zásade koexistencie a komplementárnosti vnútroštátnej a celoúnijnej ochrany dizajnov. Zatiaľ čo nariadenie poskytuje ucelený systém, v ktorom sa stanovujú všetky otázky hmotného a procesného práva, súčasná úroveň aproximácie právnych predpisov, ktorá sa odráža v smernici, sa obmedzuje na vybrané ustanovenia hmotného práva. Na zabezpečenie účinnej a udržateľnej koexistencie a komplementárnosti príslušných zložiek je potrebné vytvoriť v Európe celkový harmonický systém ochrany dizajnov s podobnými hmotnoprávnymi pravidlami a aspoň so základnými procesnými ustanoveniami, ktoré sú zlučiteľné. Pokiaľ ide konkrétne o otázku ochrany dizajnu náhradných dielov, je potrebné dodať, že dokončenie vnútorného trhu s náhradnými dielmi možno dosiahnuť len na úrovni EÚ. Viac ako 20 rokov skúseností s ustanovením o zmrazení („freeze-plus“) obsiahnutou v smernici nepreukázalo, že by existoval nejaký silný trend k dobrovoľnej harmonizácii medzi členskými štátmi (napriek zavedeniu ustanovenia o opravách v niekoľkých ďalších členských štátoch) či prostredníctvom samoregulácie zo strany odvetvia.

Hlavné nedostatky zistené v rámci konzultácií sa zohľadnili a riešili v návrhu.

•Získavanie a využívanie expertízy

Posúdenie vplyvu revízie smernice 98/71/ES a nariadenia (ES) č. 6/2002 vychádza z dvoch hlavných externých štúdií, v ktorých sa zohľadňujú hospodárske aj právne aspekty fungovania systémov ochrany dizajnov v EÚ. Okrem toho, pokiaľ ide konkrétne o ochranu náhradných dielov, posúdenie vplyvu podporili dve ďalšie štúdie o vplyve ochrany na ceny a cenové rozptyly a na štruktúru trhu s náhradnými dielmi pre motorové vozidlá v EÚ. Ďalšie podporné informácie vyplynuli z úzkej spolupráce s Úradom Európskej únie pre duševné vlastníctvo (EUIPO) a niekoľkých štúdií a správ úradu EUIPO, ako aj z iných dostupných štúdií a zberov údajov, ktoré vypracovali vnútroštátne alebo medzinárodné verejné orgány vrátane vnútroštátnych úradov duševného vlastníctva, akademickej obce alebo iných zainteresovaných strán.

•Posúdenie vplyvu

Keďže tento návrh sa predkladá v balíku spolu s návrhom na revíziu nariadenia (ES) č. 6/2002, Komisia vykonala spoločné posúdenie vplyvu tohto návrhu a súbežného návrhu na zmenu nariadenia (ES) č. 6/2002. Posúdenie vplyvu bolo 27. októbra predložené výboru pre kontrolu regulácie, ktorý k nemu 26. novembra 2021 vydal kladné stanovisko. V konečnom posúdení vplyvu sa zohľadňujú pripomienky uvedené v danom stanovisku.

V posúdení vplyvu Komisia posudzovala dva hlavné problémy:

1. Narušenie obchodu v rámci EÚ a prekážky pre hospodársku súťaž v niektorých členských štátoch, pokiaľ ide o náhradné diely na opravy.

2. Nechuť podnikov, najmä MSP a jednotlivých pôvodcov dizajnu, aby žiadali o ochranu zapísaných dizajnov na úrovni EÚ alebo na vnútroštátnej úrovni, a to z dôvodu vysokých nákladov, zaťaženia a oneskorení pri získavaní ochrany a súvisiacej obmedzenej predvídateľnosti.

Niektoré aspekty druhého problému (neaktuálne postupy pre zápis dizajnov Spoločenstva a neoptimálne poplatky, ktoré sa majú platiť za dizajn Spoločenstva) sa majú riešiť v rámci súbežnej revízie nariadenia (ES) č. 6/2002, ale otázka náhradných dielov (prvý problém) a otázka rozdielnych (procesných) ustanovení sa musia riešiť v rámci revízie smernice 98/71/ES.

Na vyriešenie problému s náhradnými dielmi a dosiahnutie cieľa otvoriť popredajný trh s náhradnými dielmi pre hospodársku súťaž sa zvažovali tieto možnosti:

·Možnosť 1.1: Úplná liberalizácia pre všetky dizajny, t. j. trh s identickými náhradnými dielmi (typu must match) by sa mal otvoriť hospodárskej súťaži v celej EÚ, čím by sa rozšíril na existujúce aj nové dizajny. Znamenalo by to vložiť do smernice „ustanovenie o opravách“, ktoré je obsiahnuté v článku 110 ods. 1 nariadenia (ES) č. 6/2002, a umožniť rovnakú reprodukciu chránených častí zložených výrobkov na účely opravy. Vložené ustanovene o opravách by zakladalo právny účinok do budúcnosti aj do minulosti (t. j. uplatňovalo by sa na dizajny, ku ktorým boli udelené práva pred tým, než nadobudla účinnosť, aj po jej nadobudnutí účinnosti).

·Možnosť 1.2: Okamžitá úplná liberalizácia pre nové dizajny a následná úplná liberalizácia pre staré dizajny po uplynutí prechodného 10-ročného obdobia. Znamenalo by to rovnaké zmeny ako v prípade predchádzajúcej možnosti s výnimkou toho, že ustanovenie o opravách, ktorá sa má vložiť do smernice, by zakladalo okamžitý právny účinok len do budúcnosti (t. j. uplatňovalo by sa len na dizajny, o ktorých zápis sa požiadalo po tom, ako smernica nadobudla účinnosť). Dizajny, ku ktorým boli udelené práva predtým, než nadobudla účinnosť, by mali byť naďalej chránené počas prechodného obdobia 10 rokov.

·Možnosť 1.3: Úplná liberalizácia pre nové dizajny. Tak ako v prípade predchádzajúcej možnosti, aj táto možnosť by znamenala, že ustanovenie o opravách, ktoré sa má vložiť do smernice, by zakladalo právny účinok len do budúcnosti. Existujúce práva k dizajnu udelené pred nadobudnutím účinnosti ustanovenia by sa nezmenili, a preto by mohli byť chránené až 25 rokov.

Na vyriešenie otázky rozdielnych procesných pravidiel a posilnenie komplementárnosti a interoperability medzi systémami dizajnov Spoločenstva a vnútroštátnymi systémami dizajnov sa zvažovali tieto možnosti:

·Možnosť 4.1: Čiastočná ďalšia aproximácia vnútroštátnych právnych predpisov a ich súlad so systémom zapísaného dizajnu Spoločenstva. Znamenalo by to doplniť do smernice ustanovenia o vybraných aspektoch právnych predpisov týkajúcich sa dizajnov, ktoré sa v nej ešte neriešili a ktoré zainteresované strany označili za oblasti, ktoré najviac potrebujú harmonizáciu, ako sú najmä postupy, a to v súlade s príslušnými ustanoveniami nariadenia (ES) č. 6/2002. Doplnenie základných procesných pravidiel do smernice by sa malo spojiť s ďalším zosúladením niekoľkých vybraných aspektov hmotného práva (okrem otázky náhradných dielov) v súlade s ustanoveniami nariadenia (ES) č. 6/2002.

·Možnosť 4.2: Úplná aproximácia vnútroštátnych právnych predpisov a postupov v oblasti dizajnov. Táto možnosť by zahŕňala možnosť 4.1, ale aj zostávajúce aspekty hmotného práva a postupov v oblasti dizajnov, ktoré sú súčasťou nariadenia (ES) č. 6/2002, ale nie smernice.

V tejto súvislosti sa tiež posudzovalo, ako by sa mohlo pokračovať v snahe dosiahnuť ďalšiu aproximáciu: na dobrovoľnom základe (čiastkové možnosti 4.1a a 4.2a) alebo na povinnom základe, t. j. na základe legislatívneho opatrenia EÚ, ktorým sa od členských štátov vyžaduje, aby zosúladili svoje právne predpisy v oblasti dizajnu (čiastkové možnosti 4.1b resp. 4.2b).

Na základe výsledku posúdenia vplyvu zahŕňa uprednostňovaný súbor možností možnosť 1.2 a možnosť 4.1b.

Možnosť 1.2 by vďaka cenovej konkurencii po 10-ročnom prechodnom období priniesla spotrebiteľom potenciálne úspory na trhoch, na ktorých sa v súčasnosti neuplatňuje ustanovenie o opravách, a to v rozmedzí od 340 do 544 miliónov EUR ročne (počas 10-ročného prechodného obdobia sa prínosy zvýšia o 4 milióny EUR na 13 miliónov EUR ročne a v poslednom roku dosiahnu 40 až 130 miliónov EUR). Počas 10-ročného prechodného obdobia sa plnou liberalizáciou pre nové dizajny podporí hospodárska súťaž a vstup dielov vystavených zrážkam pre nové automobily na trh. Po uplynutí 10-ročného prechodného obdobia budú mať dodávatelia originálneho vybavenia aj nezávislí dodávatelia (iní než dodávatelia originálneho vybavenia) prospech z výrazne väčšej prevádzkovej slobody, ktorá im umožní posilniť ich postavenie na trhu a konsolidovať sa.

Možnosť 4.1b uľahčí firmám a pôvodcom získať ochranu dizajnov vo všetkých členských štátoch a zníži im na tieto účely náklady, najmä tým, že sa v súlade s nariadením do smernice doplnia základné procesné pravidlá. Tým sa ďalej zvýši predvídateľnosť, znížia sa náklady na správu nadnárodných portfólií duševného vlastníctva a zjednoduší sa výmaz neplatných dizajnov z registra, ktorý bude lacnejší. Táto ďalšia aproximácia právnych predpisov bude mať aj ďalší pozitívny vplyv na spoluprácu medzi úradom EUIPO a vnútroštátnymi úradmi pre duševné vlastníctvo na základe existujúceho rámca stanoveného v článku 152 nariadenia (EÚ) 2017/1001 v oblasti ochrannej známky Európskej únie.